VSIA “Slimnīca “Ģintermuiža””

**STARPPERIODU VADĪBAS ZIŅOJUMS**

par 2022. gada 9 mēnešiem (01.01.– 30.09.)

VSIA “Slimnīca “Ģintermuiža”” (turpmāk – Slimnīca vai Sabiedrība) ir Latvijas Republikas Veselības ministrijas pārraudzībā esoša valsts kapitālsabiedrība.

Saskaņā ar Latvijas Republikas Ministru kabineta 2004.gada 13.aprīļa noteikumu Nr.286 “Veselības ministrijas nolikums” 25.7.punktu Veselības ministrija ir Sabiedrības valsts kapitāla daļu turētājs. Atbilstoši Publiskas personas kapitāla daļu un kapitālsabiedrību pārvaldības likuma 12.panta noteikumiem paredzētos kapitāla daļu turētāja pārstāvis ir Veselības ministrijas valsts sekretāre Indra Dreika.

Saskaņā ar Sabiedrības Statūtiem Sabiedrības galvenie darbības veidi ir slimnīcu darbība (NACE klasifikācijas kods 86.10); Izglītība (85); Veselības aizsardzība (86); Ārstu un zobārstu prakse (86.2); Pētījumu un eksperimentālo izstrāžu veikšana dabas zinātnēs un inženierzinātnēs (72.10); Sociālā aprūpe ar izmitināšanu (87), Sociālā aprūpe bez izmitināšanas (88) u.c.

Sabiedrības pārskata perioda valdes loceklis ir Artūrs Bērziņš.

Saskaņā ar Sabiedrības vidēja termiņa darbības stratēģiju 2020.– 2022.gadam nefinanšu mērķis ir veselības aprūpes pakalpojuma pieejamības uzlabošana, veselības aprūpes pakalpojumu plānošanas un sniegšanas efektivitātes nodrošināšana un veselības aprūpes pakalpojumu sniegšanas kvalitātes nodrošināšana.

2022.gadam ir izvirzīts mērķis diennakts stacionārās veselības aprūpes pakalpojuma psihiatrijā pārstrukturēšana, kvalitātes paaugstināšana, piedāvājot pacientam mūsdienīgu, efektīvu un dzīves kvalitātes uzlabojošu kompleksu ārstniecības procesu.

**Nefinanšu mērķu rezultatīvie rādītāji**

|  |  |  |  |
| --- | --- | --- | --- |
| Rādītājs | 2021.gada 9 mēn.fakts | 2022.gada plāns (stratēģijā noteiktais/ budžeta plāns) | 2022.gada 9mēn.fakts |
| Kopējais stacionāro gultu skaits (perioda beigās) | 295 | 325/274 | 269 |
| Praktizējošo ārstu (bez zobārstiem un rezidentiem) un praktizējošo māsu skaita attiecība | 37/114 | 42/113/–  | 41/112 |
| Iestādē strādājošo ārstniecības personu vecuma grupā 25– 40 gadiem īpatsvars no kopējā iestādē strādājošo ārstniecības personu skaita, % | 25 | 23/26 | 26 |
| Vidējais ārstēšanās ilgums, dienas | 27 | 30/27 | 22 |
| Gultu noslodze, % | 75 | 89/82 | 73 |
| Pacientu ar šizofrēniju, šizotipiskiem traucējumiem vai murgiem neatliekama atkārtota stacionēšana 30 dienu laikā tajā pašā stacionārajā ārstniecības iestādē,% | 43/11% | 112/15% (gada rādītājs) | 32/12% |
| Uz mājām izrakstīto pacientu, kuri atkārtoti hospitalizēti tajā pašā vai nākamajā dienā (neieskaitot pacientus, kuriem nākamā hospitalizācija ir aprūpe vai rehabilitācija), skaits un īpatsvars, % | 21/1% | 28/1% (gada rādītājs) | 13/0.79% |
| Letalitāte stacionārā, % | 0.82 | 0.90/–  | 0.67 |

**Pārskata perioda Sabiedrības darbības apraksts**

Pārskata periodā sabiedrība sniedz sekojošus pakalpojumus:

1. Stacionārie veselības aprūpes pakalpojumi:
	1. Psihiatriskā palīdzība pieaugušajiem un bērniem
	2. Narkoloģija
	3. Obligātā narkoloģiskā palīdzība bērniem pēc bāriņtiesas lēmuma
	4. Narkomānu rehabilitācija stacionārā pieaugušajiem un bērniem
	5. Minesotas programma stacionārā
	6. COVID– 19 pozitīvu pacientu ārstēšana
2. Sekundārās ambulatorās veselības aprūpes pakalpojumi:
	1. Neiroelektrofizioloģiskie funkcionālie izmeklējumi
	2. Psihiatrijas slimnieku ārstēšana psihiatriskā profila dienas stacionārā pieaugušajiem un bērniem
	3. Metadona aizvietojošās terapijas kabineta pakalpojumi
	4. Psihologa (Metadona aizvietojošās programmas ietvaros) pakalpojumi
	5. Speciālistu pakalpojumi psihiatrijā un narkoloģijā
	6. Tiesu psihiatriskā un psiholoģiskā ekspertīze
3. Rezidentu apmācība psihiatrijā un narkoloģijā
4. Sociālā aprūpe un sociālā rehabilitācija:
	1. Ilgstošā sociālā aprūpe un sociālā rehabilitācija personām ar smagiem garīga rakstura traucējumiem
	2. Sociālās rehabilitācijas pakalpojumi no psihoaktīvām vielām atkarīgiem pieaugušām personām

Visa pārskata laikā slimnīca sniedz psihologa pakalpojumus psihoemocionālā atbalsta nodrošināšanai darbiniekiem (no 07.2022.pakalpojums netiek finansēts no valsts budžeta līdzekļiem), kas strādā COVID– 19 pandēmijas apstākļos un pārskata gada 1.ceturksnī arī Vakcinācijas kabineta pakalpojumus.

No 2021.gada 29.oktobra līdz 2022.gada 1aprīlim papildus ir pieejamas 15 gultas COVID– 19 profila pacientu ar blakusdiagnozi psihiatrijā (izņemot skābekļa atkarīgu pacientu) ārstēšanai Gerontopsihiatrijas nodaļas atdalītajās telpās.

No 2022. gada 1.janvāra ir pieejamas šādas nodaļas (kopā 269 gultu vietas):

1. 1.akūtā psihiatrijas nodaļā – 60 vietas
2. 2.akūtās psihiatrijas nodaļā – 60 vietas
3. Neirožu nodaļa – 24 vietas
4. Hroniskās psihiatrijas nodaļā – 36 vietas
5. Narkoloģiskā profila pacientiem:
	1. narkoloģija – 19 vietas;
	2. obligātā narkoloģiskā palīdzība bērniem pēc bāriņtiesas lēmuma – 1 vieta;
	3. Minesotas programma stacionārā – 10 vietas;
	4. narkomānu rehabilitācija pieaugušajiem – 5 vietas;
	5. narkomānu rehabilitācija stacionārā bērniem – 5 vietas;
6. Gerontopsihiatrijas nodaļā – 24 vietas;
7. Bērnu psihiatrijas nodaļā – 20 vietas
8. Uzņemšanas nodaļā ar 5 observācijas gultas vietām.

Pārskata periodā lai novērstu Covid– 19, īpaši tā jaunā paveida – *omikrona –* strauju izplatības pieaugumu un saslimstības izraisītos riskus valsts funkciju, tostarp veselības aprūpes pakalpojumu, sabiedrības drošības, sociālo pakalpojumu nodrošināšanai, valdība pagarināja ārkārtējo situāciju līdz 28.februārim, atstājot spēkā jau esošos epidemioloģiskās drošības pasākumus.

**Veselības aprūpes pakalpojumu īstenošana**

VSIA “Slimnīca “Ģintermuiža”” 2020. – 2022. gada darbības stratēģiskais mērķis ir saglabāt, uzlabot un atjaunot iedzīvotāju psihisko veselību, nodrošinot kvalitatīvu, efektīvu, uz pacientu vērstu psihiatrijas un narkoloģijas pakalpojumu sniegšanu Zemgales un Kurzemes reģiona iedzīvotājiem, tajā skaitā bērniem.

Slimnīca saskaņā ar noslēgto līgumu ar Nacionālo veselības dienestu saņem fiksēto maksājumu par uzņemšanas nodaļas darbību un piemaksu par observācijas gultu uzturēšanu. Pārskata periodā 2 719 (2021.gadā 2 393) pacienti vērsušies uzņemšanas nodaļā pēc medicīniskās palīdzības, no tiem 153 (2021.gadā 98) sniegta neatliekamā medicīniskā palīdzība un tie novirzīti turpmākai ambulatorai ārstēšanai. 68 (2021. gadā 121) pacientiem nodrošināts observācijas pakalpojums, no tiem 20 (2021.gadā 6) pēc observācijas stacionēti diennakts stacionārā.

**Diennakts stacionāra līguma izpilde**

|  |  |  |  |  |
| --- | --- | --- | --- | --- |
| NVD līguma stacionārās veselības aprūpes programmas | Faktiski ārstēto pacientu skaits 2021.gadā | Plānotais pacientu skaits līgumā 2022.gadā | Faktiski ārstēto pacientu skaits 2022.gadā | Novirze pret 2021.gadu |
| Psihiatriskā palīdzība, tai skaitā pēc tiesas lēmuma | 1 277 | 1 575 | 1 565 | +288 |
| Psihiatriskā palīdzība bērniem | 239 | 300 | 305 | +66 |
| Narkoloģija | 365 | 450 | 445 | +80 |
| Narkomānu rehabilitācija stacionārā (pieaugušajiem) | 17 | 24 | 25 | +8 |
| Narkomānu rehabilitācija stacionārā bērniem | 33 | 32 | 32 | – 1 |
| Obligātā narkoloģiskā palīdzība bērniem pēc bāriņtiesas lēmuma | 5 | 6 | 1 | – 4 |
| Minesotas programma stacionārā | 100 | 101 | 108 | +8 |
| Kopā | 2 036 | 2 488 | 2 481 | +445 |
| COVID – 19 pacientu ārstēšana | 209 | 46 | 46 | – 163 |

Pārskata periodā slimnīcā, salīdzinot ar 2021.gadu, ārstēto pacientu skaits psihiatrijā un narkoloģijā kopā palielinājies par 445 pacientiem, savukārt ārstēto COVID– 19 pozitīvu pacientu skaits ir par 163 pacientiem mazāk (slimnīca saskaņā ar hospitalizācijas plānu Covid pacientus ārstēja līdz 04.2022.). NVD 09.2022. esošā finansējuma ietvarā veica grozījumus līguma Finanšu paziņojumā, palielinot plānoto stacionēto pacientu skaitu par 171:

* 60 pacienti programmā Psihiatriskā palīdzība, tai skaitā pēc tiesas lēmuma;
* 47 pacienti programmā Psihiatriskā palīdzība bērniem;
* 57 pacienti programmā Narkoloģija;
* 5 pacienti Minesotas programmā;
* 2 pacienti programmā Narkomānu rehabilitācija stacionārā bērniem.

Pārskata periodā beigās, saskaņā ar NVD līgumā noteikto prognozēto pacientu skaitu, slimnīcai nav apmaksāti 4 ārstētie narkoloģiskās rehabilitācijas pieaugušie pacienti (33 321.04 euro); psihiatriskā palīdzība, tai skaitā pēc tiesas lēmuma 46 pieaugušie pacienti (116 438.88 euro); narkoloģija – 24 pacienti (12 737.04 euro); Minesotas programma – 10 pacienti (20 266.20 euro). Kopā 182 763.16 euro.

Pārskata periodā psihiatrisko medicīnisko rehabilitāciju uzsākuši 904 pacienti (2021.– 670 pacienti), tas ir 48% no visiem diennakts stacionārā ārstētajiem pacientiem psihiatrijā, salīdzinoši 2021.pārskata periodā 44%. Rehabilitācijas kursa plāna mērķi sasnieguši 221 pacienti (2021.gadā 77), 599 pacientiem rehabilitācijas kursa mērķis sasniegts daļēji, 43 pacientiem rehabilitācijas kursa mērķis nav sasniegts (4.8%) un 11 pacienti rehabilitāciju pārtraukuši pēc savas iniciatīvas. No visiem rehabilitācijas pakalpojumu saņēmušiem 291 pacients ir bērni, salīdzinoši 2021.pārskata periodā – 201 bērns.

Pārskata periodā Slimnīcai par sekundāro ambulatoro veselības aprūpes pakalpojumu sniegšanu līgumā ar Nacionālo veselības dienestu noteikta tāmes finansējums par psihiatrijas (3 slodzes psihiatrs, 0.5 slodzes bērnu psihiatrs), psihologa/psihoterapeita (0.25 slodze), psihiatrijas māsas(4 slodzes) un funkcionālo speciālistu (1 slodze) kabinetiem. Metadona aizvietojošās terapijas kabinetam apmaksātas 1.75 māsas slodzes un 1 psihologa slodze kabinetos; 0.5 slodzes psihologs un 1 slodze koordinators psihoemocionālās veselības uzraudzības un atbalsta kabinetā (līdz 07.2022.).

**SAVA kvotēto pakalpojumu apjoms**

|  |  |  |  |  |
| --- | --- | --- | --- | --- |
| Pakalpojuma veids | Faktiski ārstēto/apmeklējumu pacientu skaits 2021.gada 9 mēneši | Plānotais pacientu/apmeklējumu skaits līgumā 2022. gada 9 mēneši | Faktiski ārstēto pacientu/apmeklējumu skaits 2022. gada 9 mēneši | Novirze pret 2021. gada 9 mēnešiem |
| Neiroelektrofizioloģiskie funkcionālie izmeklējumi | 338 | 403 | 390 | +52 |
| Psihiatrisko slimnieku ārstēšana psihiatriskā profila dienas stacionārā | 1 794 | 2 919 | 1 953 | +159 |
| Narkologa pakalpojumi | 4 076 | 3 792 | 3 989 | – 87 |
| Psihiatra pakalpojumi | 9 521 | \*tāmes finansējums | 9 045 | – 476 |
| Tiesu psihiatriskā un psiholoģiskā ekspertīze | 57 | 89 | 66 | +9 |
| Metadona aizvietojoša terapija | 17 971 | 15 877 | 16 159 | – 1 812 |

Pārskata periodā pacientu plūsma Dienas stacionārā palielinās, salīdzinoši ar 2021.gadu, savukārt psihiatra tiešo apmeklējumu skaits samazinās, bet pieaug attālināto konsultāciju skaits (2022.gadā pieaugušajiem 1 795, bērniem 110 konsultācijas).

**Sabiedrības finanšu darbības rezultāti**

Pārskata perioda neto apgrozījums ir 8.7 miljoni euro, kas, salīdzinot ar 2021.gadu, ir palielinājies par 0.4 milj euro, bet ir par 0.03milj. euro mazāk kā 2022.gadā plānots.

Kopējie pārskata perioda ieņēmumi ir 9.3 milj.euro, kas tikai par 9 661 euro ir vairāk kā iepriekšējā gada pārskata periodā, bet, salīdzinot ar plānoto – par 0.485 milj. euro vairāk.

Veselības aprūpes pakalpojumu ieņēmumi ir vairāk kā 77% no kopējiem Sabiedrības ieņēmumiem, neskaitot ieņēmumus no NVD par izdevumiem sakarā ar COVID – 19 pandēmijas uzliesmojumu un tā seku novēršanu (piemaksas nodarbinātajiem par darbu uzņemšanas nodaļā, COVID – 19 pozitīvu pacientu ārstēšanu, testēšanu). Šie maksājumi pārskata periodā ir 4.7% (2021.gadā 9.6%) no visiem ieņēmumiem.

**Ieņēmumi**, euro

|  |  |  |  |  |  |
| --- | --- | --- | --- | --- | --- |
| Pakalpojumu veidi | 2021. gada 9 mēneši | 2022. gada 9 mēneši. plāns | 2022. gada 9 mēneši. fakts | Izmaiņas pret 2021.g. | Izmaiņas pret plānu |
| Stacionārie veselības aprūpes pakalpojumi (t.sk.PIK) | 5 993 752 | 6 447 546 | 6 420 188 | +426 436 | – 27 358 |
| Ambulatorie veselības aprūpes pakalpojumi (t.sk.PIK) | 735 287 | 779 720 | 734 437 | – 850 | – 45 283 |
| Sociālā aprūpe un sociālā rehabilitācija | 947 755 | 959 286 | 1 054 056 | +106 301 | +94 770 |
| Rezidentu apmācība | 449 344 | 354 397 | 369 890 | – 79 454 | +15 493 |
| Uzņēmuma nopelnītie līdzekļi | 175 815 | 174 600 | 186 776 | +10 961 | +12 176 |

Ieņēmumu pieaugumu 2022.gada pārskata periodā pamatā ietekmē pacientu plūsmas būtisks pieaugums. Psihiatrijā 2021.gadā, saskaņā ar NVD Finanšu paziņojuma ierobežojumiem, izrakstītas 1 277 pieaugušas personas, bet 2022.gadā – 1 519; bērni 239 un 305; narkoloģijā 365 un 421. Pārskata perioda ieņēmumos nav iekļauti aprēķinātie, bet NVD rēķinā neiekļautais finansējums par pacientu ārstēšanu 197 040 euro apmērā.

LM īstenotajās programmās no pārskata gada sākuma ir palielinājies finansējums par klientu dienu. Papildus saņemta kompensācija par piemaksām darbiniekiem darbā ar COVID – 19 inficētu klientu vai kontaktpersonu ilgstošās sociālās aprūpes un sociālās rehabilitācijas programmā – 26 190.12 euro.

Kopējie ieņēmumi no NVD maksājumiem par izdevumiem, kas radušies saistībā ar Covid-19 uzliesmojumu un tā seku novēršanu kapitālsabiedrībā: virsstundu darbu COVID – 19 apstākļos – 18 231.35 euro; piemaksas par darbu COVID – 19 apstākļos – 333 769.32 euro; atvaļinājuma rezerve par 2021.gada novembra – 2022.gda februāra mēnesi 30 868.19 euro.

Sabiedrības pārskata perioda kopējie izdevumi ir vairāk kā 8.7 miljoni euro, salīdzinot ar 2021.gadu, tas ir par 0.2 milj euro mazāk un par 0.03 milj. euro vairāk kā plānots.

**Izdevumi**, euro

|  |  |  |  |  |  |
| --- | --- | --- | --- | --- | --- |
| Galvenie izdevumu veidi | 2021.gads | 2022.g. plāns | 2022.g. fakts | Izmaiņas pret 2021.g. | Izmaiņas pret plānu |
| Atalgojums | 6 111 829 | 5 763 073 | 5 758 472 | –353 357 | –4 601 |
| Darba devēja valsts sociālās apdrošināšanas obligātās iemaksas, slimības nauda u.c. | 1 544 144 | 1 458 049 | 1 520 408 | –23 736 | +62 359 |
| Pakalpojumi | 310 693 | 455 661 | 452 798 | +142 105 | –2 863 |
| Medikamenti, medicīnas preces, dezinfekcijas līdzekļi | 315 953 | 257 000 | 223 920 | –92 033 | –33 080 |
| Pārtikas produkti | 181 923 | 210 684 | 222 521 | +40 598 | +11 837 |
| Preču un materiālu iegāde | 217 330 | 254 452 | 245 495 | +28 165 | –8 957 |
| Ilgtermiņa ieguldījumu nolietojums | 185 540 | 205 859 | 205 254 | +19 714 | –605 |

2022.gadā nav palielināts atalgojums veselības aprūpes nodarbinātajiem, izņemot rezidentu darba samaksu, un uzņēmuma faktiskajos izdevumos kopējais atalgojuma īpatsvars ir 66%, 2021. un 2020.gada salīdzināmajā periodā – 68%, 2019.gada salīdzināmajā periodā – 64.8%.

Sabiedrības pārskata perioda saimnieciskās darbības rezultāts ir peļņa 549 696 euro (salīdzinoši 2022.gada 1.cet. peļņa 260 493 euro; 2.cet. peļņa 207 157 euro), 2021.gadā peļņa ir 312 179 euro, bet plāns – peļņa 95 794 euro.

Salīdzinot 2022.gadu ar iepriekšējo periodu, var secināt, ka bruto pelņa ir augusi par 219 199 euro (2022.gadā 940 423 euro, 2021.gadā 721 224 euro). Bruto peļņas pārskata perioda prognoze būtiski atšķiras no izpildes (+377 293 euro), tas saistīts ar darbinieku faktiski izmaksāto mēneša amatalgas apmēru, kas ir mazāks kā sākotnēji plānots darbinieku saslimstības dēļ.

Sabiedrības naudas plūsmā naudas līdzekļu atlikums pārskata perioda beigās palielinājies par 345 351 euro, salīdzinot ar 2022.gada sākumu, bet pret plānu novirze ir 600 876 euro (plānots 1 297 661 euro). Salīdzinot ar 2021.gada pārskata periodu palielinājušies debitoru parādi +139 115 euro), ko pamatā veido norēķini ar NVD par sniegtajiem veselības aprūpes pakalpojumiem stacionārā.

Plānotais kopējais likviditātes rādītājs pārskata periodā ir 1.56, 2021.gadā – 1.85, pārskata periodā faktiski – 2.11. Likviditāti ietekmē gan apgrozāmo līdzekļu palielinājums (naudas līdzekļi, krājumi), gan īstermiņa kreditoru samazinājums (pamatā VGA maksājums).

**Ieguldījumi Sabiedrības infrastruktūrā**

Kopā Sabiedrība pārskata periodā ir veikusi ilgtermiņa ieguldījumus 126 090 euro apmērā (saskaņā ar naudas plūsmu), tai skaitā nepabeigtā būvniecība 29 804 euro (bērnu psihiatrijas nodaļas un Psihosociālās rehabilitācijas ēkas projektēšana).

**Ieguldījumi**, euro

|  |  |  |  |  |  |
| --- | --- | --- | --- | --- | --- |
| Ieguldījumu pozīcija | 2021. gads | 2022.g. plāns | 2022.g. fakts | Novirze pret 2021.g. | Novirze pret plānu |
| Nemateriālie ieguldījumi (licences) | 0 | 0 | 270 | +270 | +270 |
| Nekustamais īpašums | 233 908 | 280 415 | 29 804 | – 204 104 | – 250 611 |
| Tehnoloģiskās iekārtas | 182 668 | 1 880 | 19 272 | – 163 396 | +17 392 |
| Transportlīdzekļi | 22 434 | 20 000 | 22 488 | +54 | +2 488 |
| Saimniecības pamatlīdzekļi | 18 179 | 28 375 | 18 148 | – 31 | – 10 227 |
| Datortehnika | 9 246 | 24 650 | 23 118 | +13 872 | – 1 532 |
| Pārējie pamatlīdzekļi | 25 713 | 8660 | 12 990 | – 12 723 | +4 330 |

Sabiedrība kopumā, salīdzinot ar 2021.gadu, ir veikusi par 366 058 euro ieguldījumu mazāk, kā arī faktiskā izpilde, salīdzinot ar plānu, ir par 237 890 euro mazāk. Tas pamatā saistīts Psihosociālās rehabilitācijas ēkas rekonstrukcijas projektēšanas pabeigšanas kavēšanos, kā arī netika uzsākta bērnu psihiatrijas nodaļas rekonstrukcija.

Tehnoloģisko iekārtu sastāvā iekļauta defibrilatora iegāde, iepirkums uzsākts 12.2021., iekārta piegādāta 2022.gadā saskaņā ar VM dalībnieku sapulces lēmumu 23.12.2021., protokols Nr.01– 27.5.5/4 (+26 502 euro, par pasākumiem VA kapacitātes stiprināšanai COVID – 19 pacientu ārstēšanas procesā).

**Personāls**

Sabiedrībā pārskata periodā vidēji nodarbināti 520 darbinieki, kas ir par 37 darbinieku mazāk kā 2021.gada salīdzināmajā periodā. Nodarbināto skaits samazinājums veidojas gan no bērnu sociālās rehabilitācijas nodaļas slēgšanas, gan no mērķtiecīgas sanitāru slodžu optimizēšanas rezultāta, kas ir paredzēts 2022.gada budžetā.

Sabiedrībā finansētas vidēji 50 ārstu, tai skaitā 13.5 funkcionālo speciālistu slodzes; 95 māsu slodzes; 87 māsu palīgu slodzes; 17 administratīvā personāla slodzes; 219 pārējo darbinieku slodzes. Salīdzinoši ar 2021. gadu – mazāk par 33 slodzēm, bet attiecīgi pret plānoto – mazāk par 12 slodzēm.

Darbinieku mainība pārskata periodā ir 14%, kas ir par 5% mazāk kā 2021. gadā.

Pārskata periodā Sabiedrība nodrošināja vidējo darba samaksu 1365 euro apmērā, kas ir par 14 euro vairāk kā 2021.gada periodā un par 36 euro vairāk kā sākotnēji plānots, jo plānotajā apmērā nav ietvertas Covid– 19 piemaksas to nenoteiktības dēļ.

Būtiska ietekme diennakts stacionārā nodarbināto vidējai darba samaksai ir piemaksas darbiniekiem saskaņā Veselības ministrijas rīkojumiem (par COVID – 19 pacientu ārstēšanu, testēšanu, uzņemšanas nodaļa), kā arī papildus virsstundu apmaksa ārkārtējās situācijas laikā.

Pārskata periodā virsstundu darbā iesaistītas 136 ārstniecības personas, nostrādājot kopā 4 739.5 virsstundas, salīdzinoši – 2021.gadā 134 ārstniecības personas un 5 525 virsstundas; 2020.gadā virsstundu darbā nodarbinātas 12 ārstniecības personas, kopā 684 virsstundas.

Izdevumi atalgojumam pārskata perioda neizpilde saistīta ar darbinieku darba nespēju – pārskata periodā kopā 53 486.05 h B lapas (2021.gadā – 62 104.5 h; 2020.gadā – 36 276 h).

**Vidējā darba samaksa, euro uz slodzi**

|  |  |  |  |  |  |  |
| --- | --- | --- | --- | --- | --- | --- |
| Darbinieku kategorija | 2021. gads | 2022.gada plāns (bez covid piemaksām | 2022.gada fakts/bez covid piemaksām | MK not.Nr. 555, tarifā | Novirze pret 2021.g.,t.sk.covid piemaksas | Novirze pret plānu (bez covid piemaksām) |
| Ārsti, tai skaitā funkcionālie speciālisti | 2 886 | 2 677 | 2 824/2 677 | 1 963 | – 62 | –  |
| Ārstniecības un pacientu aprūpes personāls | 1 760 | 1 546 | 1 776/1 638 | 1 183 | +16 | +92 |
| Ārstniecības un pacientu aprūpes atbalsta personāls | 1 093 | 9 86 | 1 046/977 | 745 | – 47 | – 9 |
| Administrācija | 2 272 | 2 229 | 2 159 | x | – 113 | – 70 |
| Pārējie darbinieki | 899 | 896 | 918/896 | x | +19 | –  |

Salīdzinot ar normatīvajos dokumentos noteikto par darba samaksas apmēru gultu dienas tarifā (MK not.Nr.555) – Sabiedrība nodrošinājusi (bez covid piemaksām) izmaksu ārstu kategorijā +714 euro; māsu +455 euro; māsu palīgu +232 euro vairāk. Salīdzinot ar normatīvo dokumentu par ārstniecības personu zemāko mēnešalgu (MK not.Nr.851) – ārstiem +1 122 euro; māsas +606 euro, māsu palīgi +254 euro.

Māsu darba samaksa sasniedz 61 % no ārsta darba apmaksas un māsu palīgiem tiek nodrošināta darba samaksa 36% no ārstu darba samaksas.

**Izglītība un zinātniskā darbība**

Pārskata periodā Sabiedrībā rezidentūru īsteno 15 rezidenti studiju programmās – “Psihiatrija”, “Tiesu psihiatrijas eksperts”– 1, “Bērnu psihiatrija”– 3, “Narkoloģija” – 1. Līgumi par rezidentu apmācību valsts budžeta finansētās rezidentūras vietās Sabiedrībai noslēgti ar Rīgas Stradiņa universitāti (12) un Latvijas Universitāti (3). Tai skaitā divi rezidenti izmanto akadēmisko atvaļinājumu. Ar 30.09.2022. rezidentūru pabeiguši 3 Latvijas universitātes rezidenti psihiatrijā, RSU beidzis tiesu psihiatrijas eksperts, bērnu psihiatrs un psihiatrs.

Jauno ārstu profesionālo spēju attīstīšanai, Sabiedrība rezidentiem dod iespēju papildināt zināšanas un prasmes darbā ar pacientu, pacienta tuviniekiem, un piedalīties pacientu tuvinieku izglītošanā par slimību, tās ārstēšanu, par slimības risku un citiem kaitīgiem faktoriem (psihoedukācija). Jaunie ārsti aktīvi piedalās zinātnisku materiālu sagatavošanā un lekciju īstenošanā dažādu projektu ietvaros – pašvaldību speciālistiem, Jelgavas pilsētas iedzīvotājiem un skolēniem, kā arī slimnīcas “Ģintermuižas” ārstu konferencēs.

Darbinieku izglītošana notiek vairākos virzienos:

1. Darbinieku izglītošana kvalifikācijas uzturēšanai un pilnveidei. 22. februārī un 1. martā MS TEAMS platformā notika tālākizglītības seminārs “Saskarsmes kvalitātes pilnveidošana pacientu aprūpē”. 7. aprīlī tika organizēti tālākizglītības kursi On– line vidē: “Pacelšanas līdzekļu izmantošana pacientu aprūpē” māsas palīgiem un aprūpētājiem un citiem veselības un sociālās aprūpes procesā iesaistītiem interesentiem;
2. 18.02.2022. un 25.02.2022. sadarbībā ar LU Rīgas 1. medicīnas koledža, Arodizglītības programmu nodaļu notika attālināti kursi māsas palīgiem un aprūpētājiem “Dzīvībai svarīgo rādītāju noteikšana”
3. 2021./22. mācību gadā sadarbībā ar Latvijas Universitātes Rīgas 1. medicīnas koledžu VSIA “Slimnīcā “Ģintermuiža”” mācības Arodizglītības programmā – “Māsas palīgs” uzsāka un pabeidza 18 mūsu un 14 citu ārstniecības iestāžu darbinieki.
4. Ar Biedrība “Latvijas darba devēju konfederāciju” š. g. 8. martā tika noslēgts sadarbības līgums Nr. SAM 8.5.1./6– 12.1.3./3322 par Darbības programmas “Izaugsme un nodarbinātība” 8.5.1. specifiskā atbalsta mērķa “palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” īstenošanu. Projekta finansētājs ir Eiropas Sociālais fonds. Projekta ietvaros 14. martā mācību praksi iestādē realizēja 16 LU Rīgas 1. medicīnas koledžas audzēkņi;
5. 08.06.2022. sadarbībā ar LU Medicīniskās pēcdiploma izglītības institūtu notika teorētiskais un praktiskais apmācības kurss “Neatliekamā medicīniskā palīdzība vitālo funkciju atjaunošanā” – māsām, māsas palīgiem, funkcionāliem speciālistiem, ārstu palīgiem un ārstiem. Kopā 61 ārstniecības persona apguva šo kursu un ieguva sertifikātu – 2 ārsti, 3 ārsta palīgi, 45 māsas, 10 māsas palīgi un 1 funkcionālais speciālists.

Kapitālsabiedrībā ESF projekta ietvaros, darbības programmas “Izaugsme un nodarbinātība” 9.2.5. specifiskā atbalsta mērķa “Uzlabot pieejamību ārstniecības un ārstniecības atbalsta personām, kas sniedz pakalpojumus prioritārajās veselības jomās iedzīvotājiem, kas dzīvo ārpus Rīgas” īstenošanā, atbalstu ir saņēmušas 61 ārstniecības personas, tai skaitā 4 ārsti, 15 māsas un 42 māsu palīgi.

**Psihoemocionālās veselības veicināšana darbiniekiem**

Psihoemocionālās veselības veicināšanas projekta iesākumā, kā arī visa projekta laikā notiek individuālās tikšanās ar slimnīcas nodaļu un administrācijas struktūrvienību vadītājiem, lai pārrunātu aktuālos jautājumus par organizācijas kultūru, nodaļas/struktūrvienības iekšējo darba atmosfēru, emocionālās vajadzības, krīzes situācijas, problēmjautājumus, u.c.

Lai sniegtu atbalstu ikdienā, kā arī ārkārtas/krīzes situācijās, darbiniekiem ir pieejams psihologs, kurš tiekas ar kolēģiem.

Šajā laika periodā tika izstrādātas 5 aptaujas dažādām darbinieku mērķauditorijām:

* Aptauja slimnīcas ārstējošajam personālam ar mērķi noteikt COVID– 19 ietekmi uz stacionāra personālu.
* Aptauja slimnīcas administrācijas darbiniekiem par kopējo apmierinātības līmeni dažādos jautājumos un ar slimnīcu kopumā.
* Aptauja slimnīcas multiprofesionālās komandas speciālistiem par slimnīcā notiekošajiem procesiem un mikroklimatu.
* Aptauja visiem slimnīcas darbiniekiem par to, vai informācija par psihoemocionālās veselības veicināšanas pasākumiem nonāk līdz darbiniekiem un kādi ir labākie komunikācijas kanāli ar darbiniekiem
* Aptauja visiem slimnīcas darbiniekiem, lai skaidrotu darbinieku psihoemocionālās veselības stāvokli darbavietā, faktorus, kas to ietekmē, kā arī noskaidrot psihoemocionālā atbalsta organizēšanas vajadzības.

Visas aptaujas ir izanalizētas un apkopotas prezentācijas veidā.

Lai veicinātu, atgādinātu un aicinātu par psihoemocionālo veselību un tās nozīmīgumu ikviena cilvēka dzīvē, tika organizēti vairāki pasākumi:

3 nodarbību ciklu par tēmu: *Izdegšana*. Nodarbību laikā tika sniegta ne tikai teorētiskā informācija, bet piedāvāti dažādi praktiski, pierādīti risinājumi apskatītajām problēmām.

Nodarbības notika gan klātienē, gan attālināti Zoom platformā.

Tās norisinājās:

25. februārī, plkst. 11.30– 12.00 un 13.30– 14.00 (Izdegšanas iemesli un tās novēršana);

10. martā, plkst. 11.30– 12.00 un 13.30– 14.00 (Izdegšanas iemesli un tās novēršana);

18. martā, plkst. 11.30– 12.00 un 13.30– 14.00 (Pašaprūpe – greznība vai nepieciešamība);

31. martā, plkst. 11.30– 12.00 un 13.30– 14.00 (Stresa vadīšanas prasmes)

3 nodarbību ciklu ir noklausījušies 132 darbinieki

Seminārs “Kā saglabāt līdzsvaru krīzes apstākļos”, 5. maijā no plkst. 13.00– 15.00

Seminārā tika skatītas tēmas par to, kā mēs katrs varam vadīt savas emocijas krīzes situācijās.

Seminārs notika klātienē, bet tas tika ierakstīts.

Semināru ir noklausījušies 32 darbinieki

**Jautrā sacensība Rūpes par sevi maratons, norises laiks no 5. maija līdz 6. jūnijam.**

Triju nodarbību ciklā, kas norisinājās martā un aprīlī, darbinieki uzzināja dažus no daudziem vienkāršiem veidiem, kā parūpēties par sevi, neveltot tam visu dienu.

Seminārā “Kā saglabāt līdzsvaru krīzes apstākļos”, apguva emociju regulācijas prasmes.

Lai padarītu savu ikdienu krāsaināku, paņemtu pauzi no darba pienākumiem, izkustētos, kā arī lai nostiprinātu iegūtās zināšanas un iedrošinātu tās pielietot praksē, darbinieki tika aicināti **piedalīties jautrajā komandu sacensībā “*Rūpes par sevi* maratons”**, kur bija iespējams saņemt balvas divās nominācijās: **Zinošākā komanda** un **Atraktīvākā komanda**.

Sacensības mērķi:

* Veicināt darbinieku psihoemocionālo veselību.
* Aicināt ikdienā atcerēties par sevi.
* Popularizēt stresa mazināšanas tehnikas/paņēmieni darbinieku vidū.
* Veicināt darbinieku saliedētību.
* Veicināt pozitīvu darba vidi.
* Veicināt VSIA “Slimnīcas “Ģintermuiža”” atpazīstamību.

Uzvarētāju apbalvošana notika 20. jūnija svinīgajā pasākumā.

Jautrajā sacensībā piedalījās 107 dalībnieki, videoprezentācijas iesūtīja 7 komandas.

Lai nodrošinātu sacensību norisi tika izstrādāts nolikums, izveidota žūrija, veiktas sarunas ar sadarbības partneriem par veicināšana balvu piešķiršanu, u.c. ar pasākumu saistīti organizatoriskie jautājumi.

Lai izplatītu informāciju par notiekošajiem pasākumiem, tiek izstrādāti atbilstoši plakāti, sagatavoti e– pasta paziņojumi, kā arī individuālajās sarunās ar darbiniekiem aicināti apmeklēt pasākumus.

Visas nodarbības, seminārs un Jautrā sacensība *Rūpes par sevi* maratons videofaili darbiniekiem ir pieejami 24/7 [www.vimeo.com](http://www.vimeo.com) platformā.

**Klientu apkalpošana un kvalitātes vadība**

2021. gada nogalē uzsāktais darbs pie medicīniskās dokumentācijas ierakstu kvalitātes uzlabošanas, kas turpinās arī 2022. gadā. 2022. gadā ir plānotas divas “Darba kvalitātes, higiēniskā un pretepidēmiskā režīma prasību ievērošanas un medikamentu aprites pārbaudes”. Šajā gadā pirmā plānotā pārbaude uzsākta 25. aprīlī. Galvenais akcents tiek likts uz medicīniskās un aprūpes dokumentācijas ierakstu kvalitāti. Pārbaužu rezultāti tiks apkopoti un prezentēti iestādes un nodaļu vadībai. Nepilnības un ieteikumi tiek pārrunāti ar attiecīgās nodaļas vadītāju un virsmāsu. Tiek dots noteikts laika termiņš nepilnību novēršanai.

Š.g. pirmajā ceturksnī tika izstrādāts un ar 1. aprīli ieviests metodiskais palīgmateriāls “Medicīniskās dokumentācijas, ārstniecisko izmeklējumu un konsultāciju “čekliste” 2. akūtās psihiatrijas nodaļas pacientiem ar tiesas lēmumu noteiktu medicīniska rakstura piespiedu līdzekli – ārstēšanos VSIA “Slimnīca “Ģintermuiža”” ar mērķi uzlabot ārstēšanas, aprūpes, slimību profilakses un medicīniskās dokumentācijas ierakstu kvalitāti, kā arī pilnveidotu nodaļas darba organizāciju, nosakot plānoto darbu termiņus, atbildīgās personas. Izmantojot “instrumentu”, nodaļas vadībai ir iespēja veikt iekšējo procesu auditu un ilgtermiņā izvērtēt, vai izvirzītie mērķi ir sasniegti. 18.08.2022. pēc izstrādātās “čeklistes” notika pirmais darba rezultātu audits, kurā uzrādījās labi rezultāti (37 punkti no 50 maksimāli iespējamiem), kas pierāda “čeklistes” ieviešanas efektivitāti uz izvirzīto darba mērķu sasniegšanu. Rezultāti tika izanalizēti nodaļas vadības un personāla līmenī, pievērsta uzmanība problēmjautājumiem un veidiem kā tos risināt. Nākamais plānotais audits ir š.g. decembris.

Tika reģistrēti 4 ziņojumi par gadījumiem kuru dēļ radies vai varēja rasties ar veselības aprūpi saistīts kaitējums pacientam/klientam. Divi no tiem izvērtēti un izanalizēti ISASR nodaļas ietvaros atbilstoši iekšējam normatīvajam aktam, par ko ir noformēti sadarbības tikšanas protokoli.

Ir reģistrēts viens ziņojums (III cet.) par nepieļaujamo gadījumu (suicīds). Lai mazinātu negadījumu riskus un paaugstinātu veselības aprūpes kvalitāti stacionāra nodaļās, gadījuma analīzi veica gadījuma izskatīšanas komisija. Tika veikta faktoru noteikšana, kuri ietekmē gadījuma rašanos un tā iznākumu un cēlonisko faktoru noteikšana, kuri tiešā veidā izraisa negadījumu. Lai novērstu vai mazinātu līdzīgu gadījumu atkārtošanos tiek izstrādāti preventīvie pasākumi, kuri varētu padarīt veselības aprūpes sistēmu drošāku.

Tika reģistrēti 8 kritienu gadījumi (apkopota informācija tabulā, t. sk. par iepriekšējiem gadiem). Visi kritienu gadījumi tika reģistrēti datu bāzē un izanalizēti. Par veikto kritienu analīzi ISASRN tika iepazīstināts ISASRN ārsts psihiatrs. Apspriesta nepieciešamība veikt korekcijas pacientu ārstēšanā un iespējamie preventīvie pasākumi.

Atbilstoši epidemioloģiskai situācijai un SPKC algoritmu par personu skrinēšanu par valsts budžeta līdzekļiem COVID– 19 infekcijas noteikšanai tika sagatavoti aktualizētie rīkojumi par pacientu, klientu un darbinieku skrinēšanas kārtību.

Tika uzturēta pacientu sūdzību un ierosinājumu analīzes sistēma. Tika izanalizētas 9 pacientu un viņu tuvinieku sūdzības. [2020 un 2021. g. kopskaits – 10]. Tika identificēti un noteikti problēmu veidi. Tiek novērtēts ziņotās problēmas nozīmīgums, identificēts veselības aprūpes posms, kurā radās problēma, un kaitējuma līmenis, kuru pacients piedzīvojis. Tā pat kā iepriekš, vairākums sūdzību skaits attiecināms pie komunikācijas un attiecību problēmām (problēmas, kas saistītas ar jebkura konkrēta darbinieka izturēšanos, uzvedību, attieksmi pret pacientu un viņa ģimeni/radiniekiem/pārstāvjiem).

Saņemti 30 zvani uz anonīmo tālruni no slimnīcas pacientiem un iedzīvotājiem, t. sk.:

– 1 pacients (1.APN) zvanīja 4 reizes, t. sk. 1 reizi ar pateicību nodaļas un slimnīcas virtuves personālām. Citreiz neapmierināts par nozīmēto zaļu lietošanas noteikumiem, kārtību nodaļā, ārstējošā ārsta rīcību. Informēti ārstējošais ārsts, virsmāsa. Pacientam bija raksturīgs akūts psihisks stāvoklis, ko viņš pats neapzināja, nekritisks. Sūdzība izskatīta un apspriesta kopā ar galveno māsu, izglītības un kvalitātes māsu, virsmāsu. Viena sūdzība daļēji bija pamatota, nepilnības novērstas.

– 1 zvans (1.APN) – par neapmierinātību ar smēķēšanas ierobežošanas noteikumiem nodaļā (sūdzība izskatīta un apspriesta kopā ar galveno māsu, izglītības un kvalitātes māsu, nodaļas virsmāsu). Atjaunota un palabota informācija par smēķēšanas kārtību nodaļas informācijas dēlī, jo informācija bija “maldinoša” un pacientam bija iespēja to interpretē savā labā.

– 1 zvans (1.APN) ar nepamatotam sūdzībām par fizisku spēku pielietošanu. Informēti ārstējošais ārsts, virsmāsa. Pacients stacionēts psihiatriskajā slimnīcā pret personas grību Ārstniecības likuma 68. panta kārtībā; pacientam bija raksturīgs akūts psihisks stāvoklis.

– Pārējie zvani bija kļūdaini, “klusi”, nepamatoti, apvainojoši (pacientam akūts psihisks stāvolis), ar neskaidru sūdzības būtību.

III ceturksnī tika aktualizēts iekšējas normatīvais akts (05.02.2020. rīkojums Nr. 25 “Par pacientu stacionēšanas kārtību”). Jauna rīkojuma redakcija pēc konsultācijām ar nodaļas vadītājiem un viņu rekomendācijām palabota, papildināta un apstiprināta 07.10.2022 ar rīkojumu Nr. 58.

**Pasākumi Sabiedrības darbības efektivitātes uzlabošanā**

Lai efektīvi un lietderīgi izmantotu resursus, pilnveidotu, ieviestu un attīstītu procesus, kas vērsti uz nepārtrauktu pakalpojuma kvalitātes uzlabošanu bērnu psihiatrijas nodaļā, no 2021. gada janvāra uzsākts ieviest LEAN metodi bērnu psihiatrijas nodaļas vides sakārtošanā un procesu uzlabošanā. Pēc LEAN principiem ir izveidots tāds nodaļas plānojuma projekts, lai darba procesā neradītu liekas darbības, optimizētu personālu tieši tur, kur tas visvairāk ir nepieciešams, lai nodrošinātu pacientu drošību, novērstu krišanas riskus, uzlabotu funkcionalitāti un atvieglotu vides pieejamību kā arī komfortu pakalpojuma saņēmējam. 2022. gadā LEAN projekta ( gan interjera dizaina, gan inženiertehniskā) izstrāde pabeigta, bet plānotie rekonstrukcijas darbi netika uzsākti būvniecības izmaksu straujā pieauguma dēļ.

Sabiedrība turpina nodrošināt medikamentu aprites elektroniskās uzskaites sistēmas (Palma medical) izmantošanu.

Pārskata periodā adaptēta DVS Namejs un uzsākta tā lietošana administrācijā.

Vadības līmenī tiek pielietots datu analīzes rīks BI.

Sabiedrība veic regulāru kvalitātes un darbības efektivitātes rādītāju monitorēšanu, analīzi un dizainēšanu atbildīgo speciālistu līmeņos.

**Ieteikumi Sabiedrības turpmākās darbības uzlabošanai un risku mazināšanai**

Sabiedrība turpina mērķtiecīgi veikt galveno procesu analīzi, lai savlaicīgi identificētu riskus, to līmeni un iespējamo ietekmi.

Notiek nepārtraukta Sabiedrībā nodarbināto noslodzes efektivitātes pārraudzīšana, lai samazinātu virsstundu rašanos riskus, kā arī uzraudzītu cilvēkresursu efektīvu izmantošanu.

Tiek monitorēti pakalpojumu sniegšanas efektivitātes rādītāji un veikta pakalpojuma uzskaites dokumentu analīze un kvalitātes kontrole.